CELEX: 32008D0902
Language: sl
Date: 2008-11-07 00:00:00
Title: 2008/902/ES: Odločba Komisije z dne 7. novembra 2008 o nevključitvi napropamida v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2008) 6281) ((Besedilo velja za EGP))

4.12.2008   
            
            
               SL
            
            
               Uradni list Evropske unije
            
            
               L 326/35
            
         
      ODLOČBA KOMISIJE
   
   z dne 7. novembra 2008
   o nevključitvi napropamida v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2008) 6281)
   (Besedilo velja za EGP)
   (2008/902/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 1490/2002 (3) določata podrobna pravila za izvajanje tretje faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje napropamid.
            
         
               (3)
            
            
               Vplivi napropamida na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 1490/2002 za vrsto uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 10(1) Uredbe (ES) št. 1490/2002 predložiti ustrezna poročila o oceni in priporočila. Država članica poročevalka za napropamid je bila Danska, vse ustrezne informacije pa so bile predložene 6. septembra 2005.
            
         
               (4)
            
            
               Poročilo o oceni so v okviru delovne skupine za ocenjevanje pregledali strokovnjaki držav članic in EFSA ter ga 26. marca 2008 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo napropamid (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 11. julija 2008 v obliki poročila Komisije o pregledu glede napropamida.
            
         
               (5)
            
            
               Med ocenjevanjem te aktivne snovi so se pojavili številni pomisleki. Zlasti ni bilo mogoče izvesti zanesljive ocene tveganja za spiranje metabolita NOPA v podtalnico na podlagi razpoložljivih podatkov. Poleg tega razpoložljivi podatki niso izkazali, da je tveganje za vodne organizme ter ptice in sesalce, ki jedo ribe, sprejemljivo. Zato na podlagi razpoložljivih informacij ni bilo mogoče skleniti, da napropamid izpolnjuje pogoje za vključitev v Prilogo I k Direktivi 91/414/EGS.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo napropamid, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Napropamid se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije fitofarmacevtskih sredstev, ki vsebujejo napropamid, prekličejo v predpisanem roku in se ne podaljšajo ali izdajo nove registracije takih sredstev.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo napropamid, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni, tako da bodo fitofarmacevtska sredstva, ki vsebujejo napropamid, kmetom na voljo še 18 mesecev po sprejetju te odločbe.
            
         
               (10)
            
            
               Ta odločba ne vpliva na predložitev zahtevka za napropamid v skladu z določbami člena 6(2) Direktive 91/414/EGS, katere podrobna izvedbena pravila so določena v Uredbi Komisije (ES) št. 33/2008 (5), zaradi morebitne vključitve v Prilogo I k navedeni direktivi.
            
         
               (11)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Napropamid se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije fitofarmacevtskih sredstev, ki vsebujejo napropamid, prekličejo do 7. maja 2009;
            
         
               (b)
            
            
               se od datuma objave te odločbe nobene registracije fitofarmacevtskih sredstev, ki vsebujejo napropamid, ne odobrijo ali podaljšajo.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja najpozneje do 7. maja 2010.
   Člen 4
   Ta odločba je naslovljena na države članice.
   
      V Bruslju, 7. novembra 2008
      
         
            Za Komisijo
         
         Androulla VASSILIOU
         
         
            Članica Komisije
         
      
   
   
      (1)  UL L 230, 19.8.1991, str. 1.
   
      (2)  UL L 55, 29.2.2000, str. 25.
   
      (3)  UL L 224, 21.8.2002, str. 23.
   
      (4)  Znanstveno poročilo EFSA (2008), 140, 1–72. Sklep o strokovnem pregledu ocene tveganja pesticidov z aktivno snovjo napropamid, pripravljen 26. marca 2008.
   
      (5)  UL L 15, 18.1.2008, str. 5.